移居
作者：李洪
朝代：宋

paragraphs: 僦屋東甌城，爽氣挹西山。
颶風忽作惡，柴荆不容關。
再徙得陋巷，藩拔井亦眢。
稍畢塗塈功，已覺容膝安。
庭前木亦嘉，修竹纔數竿。
幽豔海榴紅，翠幄霜苞丹。
明窗置棐几，荒畦整藥欄。
兒曹頗解事，掃徑見秋蘭。
鄰里來相賀，知我非熱官。
使令勿狙詐，辦此良獨難。
未祭孫寶竈，且樂陶令閒。
今日我重九，一酌還酡顔。